CELEX: 32013R0149
Language: mt
Date: 2012-12-19 00:00:00
Title: Regolament ta’ Delega tal-Kummissjoni (UE) Nru 149/2013 tad- 19 ta’ Diċembru 2012 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji dwar l-arranġamenti tal-ikklerjar indiretti, l-obbligu tal-ikklerjar, ir-reġistru pubbliku, l-aċċess għal ċentru tan-negozjar, kontropartijiet nonfinanzjarji, tekniki tal-mitigazzjoni tar-riskji għal kuntratti tad-derivattivi OTC mhux ikklerjati minn CCP  Test b’relevanza għaż-ŻEE

23.2.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 52/11
            
         REGOLAMENT TA’ DELEGA TAL-KUMMISSJONI (UE) Nru 149/2013
   tad-19 ta’ Diċembru 2012
   li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji dwar l-arranġamenti tal-ikklerjar indiretti, l-obbligu tal-ikklerjar, ir-reġistru pubbliku, l-aċċess għal ċentru tan-negozjar, kontropartijiet nonfinanzjarji, tekniki tal-mitigazzjoni tar-riskji għal kuntratti tad-derivattivi OTC mhux ikklerjati minn CCP
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat l-opinjoni tal-Bank Ċentrali Ewropew (1),
   Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (2), u b’mod partikolari l-Artikolu 4(4), l-Artikolu 5(1), l-Artikolu 6(4), l-Artikolu 8(5), l-Artikolu 10(4) u l-Artikolu 11(14) tiegħu,
   Billi:
   
               (1)
            
            
               Għandu jiġi pprovdut qafas biex jinġabru r-regoli applikabbli għall-obbligu tal-ikklerjar, l-applikazzjoni tiegħu, l-eżenzjonijiet possibbli u t-tekniki ta’ mitigazzjoni tar-riskji li għandhom jiġu stabbiliti meta ma jkunx jista’ jsir ikklerjar ma’ kontroparti ċentrali (CCP). Biex tkun żgurata l-koerenza bejn dawn id-dispożizzjonijiet, li għandhom jidħlu fis-seħħ fl-istess ħin, u biex tkun iffaċilitata stampa komprensiva u aċċess effiċjenti għall-partijiet interessati u b’mod partikolari dawk li huma soġġetti għall-obbligi, huwa xieraq li l-biċċa l-kbira tal-istandards tekniċi regolatorji meħtieġa skont it-Titolu II tar-Regolament (UE) Nru 648/2012 jinġabru f’Regolament wieħed.
            
         
               (2)
            
            
               Fid-dawl tan-natura globali tas-suq tad-derivattivi OTC (over the counter), dan ir-Regolament għandu jikkunsidra l-linji gwida u rakkomandazzjonijiet rilevanti miftiehma internazzjonalment dwar ir-riformi fis-suq tad-derivattivi OTC u l-ikklerjar obbligatorju kif ukoll ir-regoli relatati żviluppati f’ġurisdizzjonijiet oħra. B’mod partikolari l-qafas għad-determinazzjoni ta’ obbligu tal-ikklerjar iqis ir-rekwiżiti tal-Ikklerjar Obbligatorju ppubblikati mill-Organizzazzjoni Internazzjonali tal-Kummissjonijiet tat-Titoli. Dan se jsostni, kemm jista’ jkun, il-konverġenza lejn l-approċċ f’ġurisdizzjonijiet oħra.
            
         
               (3)
            
            
               Sabiex jiġu identifikati b’mod ċar għadd limitat ta’ kunċetti li joħorġu mir-Regolament (UE) Nru 648/2012, kif ukoll biex jiġu speċifikati t-termini tekniċi meħtieġa għall-iżvilupp ta’ dan l-istandard tekniku, għandhom jiġu definiti għadd ta’ termini.
            
         
               (4)
            
            
               Arranġament tal-ikklerjar indirett ma għandux jesponi CCP, membru tal-ikklerjar, klijent jew klijent indirett għal riskju tal-kontroparti addizzjonali u l-assi u l-pożizzjonijiet tal-klijent indiretti għandhom jibbenefikaw minn livell xieraq ta’ protezzjoni. Għalhekk huwa essenzjali li kwalunkwe tip ta’ arranġament tal-ikklerjar indirett jikkonforma mal-kondizzjonijiet minimi biex tiġi żgurata s-sigurtà tagħhom. Għal dak il-għan, il-partijiet involuti f’arranġamenti tal-ikklerjar indiretti għandhom ikunu soġġetti għal obbligi speċifiċi. Arranġamenti bħal dawn jestendu lil hinn mir-relazzjoni kuntrattwali bejn klijenti indiretti u l-klijent ta’ membru tal-ikklerjar li jipprovdi servizzi tal-ikklerjar indiretti.
            
         
               (5)
            
            
               Ir-Regolament (UE) Nru 648/2012 jirrikjedi li CCP tkun sistema stabbilita skont id-Direttiva 98/26/KE tal-Parlament Ewropew u tal-Kunsill tad-19 ta’ Mejju 1998 dwar finalità ta’ settlement fis-sistemi ta’ settlement ta’ pagamenti u titoli (3). Dan jimplika li l-membri tal-ikklerjar tas-CCPs għandhom jikkwalifikaw bħala parteċipanti fis-sens ta’ dik id-Direttiva. Għalhekk biex jiġi żgurat livell ekwivalenti ta’ protezzjoni lil klijenti indiretti kif mogħti lil klijenti skont ir-Regolament (UE) Nru 648/2012, huwa meħtieġ li jiġi żgurat li l-klijenti li jipprovdu servizzi tal-ikklerjar indiretti jkunu istituzzjonijiet tal-kreditu, ditti tal-investiment jew istituzzjonijiet ta’ kreditu jew ditti tal-investiment ekwivalenti minn pajjiż terz.
            
         
               (6)
            
            
               Għandhom jiġu stabbiliti arranġamenti tal-ikklerjar indiretti sabiex jiġi żgurat li l-klijenti indiretti jkunu jistgħu jiksbu livell ekwivalenti ta’ protezzjoni bħall-klijenti diretti f’xenarju ta’ inadempjenza. Wara l-falliment ta’ membru tal-ikklerjar li jiffaċilita arranġament tal-ikklerjar indirett, klijenti indiretti għandhom jiġu inklużi fit-trasferiment tal-pożizzjonijiet tal-klijenti lejn membru tal-ikklerjar alternattiv skont ir-rekwiżiti tal-portabbiltà stabbiliti fl-Artikoli 39 u 48 tar-Regolament (UE) Nru 648/2012. Salvagwardji xierqa kontra l-falliment ta’ klijent għandhom jeżistu wkoll fl-arranġamenti tal-ikklerjar indiretti u għandhom jappoġġjaw it-trasferiment tal-pożizzjonijiet indiretti tal-klijenti lejn fornitur alternattiv ta’ servizzi tal-ikklerjar.
            
         
               (7)
            
            
               Peress li l-arranġamenti tal-ikklerjar indiretti jistgħu jagħtu lok għal riskji speċifiċi, il-partijiet kollha inklużi f’arranġament tal-ikklerjar indiretti, inklużi l-membri tal-ikklerjar u s-CCPs, għandhom regolarment jidentifikaw, jimmonitorjaw u jimmaniġġjaw kwalunkwe riskji materjali li jirriżultaw mill-arranġament. Il-qsim xieraq tal-informazzjoni bejn l-klijenti li jipprovdu servizzi tal-ikklerjar indiretti u l-membri tal-ikklerjar li jiffaċilitaw dawk is-servizzi huwa speċjalment importanti f’dan il-kuntest. Il-membri tal-ikklerjar għandhom jużaw l-informazzjoni pprovduta mill-klijenti għal skopijiet ta’ mmaniġġjar tar-riskji biss u għandhom jimpedixxu l-użu ħażin ta’ informazzjoni kummerċjalment sensittiva, inkluż permezz tal-użu ta’ separazzjonijiet effettivi bejn id-diviżjonijiet differenti ta’ istituzzjoni finanzjarja biex jiġu evitati l-konflitti ta’ interess
            
         
               (8)
            
            
               Meta tawtorizza CCP sabiex tikklerja klassi ta’ derivattivi OTC, l-awtorità kompetenti hija meħtieġa tinnotifika l-Awtorità Ewropea tat-Titoli u s-Swieq (AETS). Din in-notifika għandha tinkludi informazzjoni dettaljata li hija meħtieġa sabiex l-AETS twettaq il-proċess ta’ valutazzjoni tagħha, inkluża l-informazzjoni dwar il-likwidità u l-volum tal-klassi rilevanti ta’ derivattivi OTC. Għalkemm l-informazzjoni timxi mingħand l-awtorità kompetenti lejn l-AETS, huwa s-CCP li tkun talbet l-awtorizzazzjoni li għandha inizjalment tipprovdi l-informazzjoni meħtieġa lill-awtoritajiet kompetenti li mbagħad ikunu jistgħu jikkomplimentawha.
            
         
               (9)
            
            
               Għalkemm l-informazzjoni kollha li għandha tiġi inkluża fin-notifika mill-awtorità kompetenti lill-AETS għall-fini tal-obbligu tal-ikklerjar tista’ mhux dejjem tkun disponibbli, speċjalment għal prodotti ġodda, għandhom jiġu pprovduti l-istimi disponibbli, inkluża indikazzjoni ċara tas-suppożizzjonijiet li saru. In-notifika għandu jkun fiha wkoll informazzjoni dwar il-kontropartijiet, bħalma huma t-tip u l-għadd ta’ kontropartijiet, il-passi meħtieġa biex jibdew jikklerjaw ma’ CCP, il-kapaċità ġuridika u operazzjonali tagħhom jew il-qafas tal-immaniġġjar tar-riskji tagħhom sabiex l-AETS tkun tista’ tivvaluta l-kapaċità tal-kontropartijiet attivi li jikkonformaw mal-obbligu tal-ikklerjar mingħajr ma jiddisturbaw lis-suq.
            
         
               (10)
            
            
               In-notifika mingħand l-awtorità kompetenti lill-AETS għandu jkun fiha informazzjoni fuq il-livell ta’ standardizzazzjoni, id-disponibbiltà tal-likwidità u tal-prezz, sabiex l-ESMA tivvaluta jekk klassi ta’ derivattivi OTC għandhiex tkun soġġetta għall-obbligu tal-ikklerjar. Il-kriterji relatati mal-istandardizzazzjoni tat-termini kuntrattwali u l-proċessi operattivi tal-klassi rilevanti tal-OTC huma indikatur tal-istandardizzazzjoni tat-termini ekonomiċi ta’ klassi ta’ derivattivi OTC peress li huwa biss meta tali termini ekonomiċi jiġu standardizzati li t-termini kontrattwali u l-proċessi operattivi jkunu jistgħu jiġu standardizzati. Il-kriterji relatati mad-disponibbiltà tal-likwidità u l-prezzijiet jiġu vvalutati mill-AETS b’konsiderazzjonijiet differenti mill-valutazzjoni mwettqa mill-awtorità kompetenti meta tawtorizza lis-CCP. Il-likwidità f’dan il-kuntest tiġi vvalutata fuq perspettiva usa’ u hija differenti mil-likwidità wara li jkun japplika l-obbligu tal-ikklerjar. B’mod partikolari, il-fatt li kuntratt ikun likwidu biżżejjed biex jiġi kklerjat minn CCP waħda ma jimplikax neċċessarjament li għandu jkun soġġett għall-obbligu tal-ikklerjar. Il-valutazzjoni tal-AETS ma għandux jirreplika jew jiddupplika l-analiżi li tkun diġà twettqet mill-awtorità kompetenti.
            
         
               (11)
            
            
               L-informazzjoni li għandha tiġi pprovduta mill-awtorità kompetenti għall-fini tal-obbligu tal-ikklerjar għandha tippermetti lill-AETS tivvaluta d-disponibbiltà tal-informazzjoni dwar l-ipprezzar. F’dan ir-rigward, l-aċċess ta’ CCP għall-informazzjoni dwar l-ipprezzar f’punt wieħed taż-żmien ma jfissirx li l-parteċipanti fis-suq ikunu jistgħu jaċċessaw l-informazzjoni dwar l-ipprezzar fil-ġejjieni. Bħala riżultat, il-fatt li CCP jkollha aċċess għall-informazzjoni tal-prezz meħtieġa biex timmaniġġja r-riskji tal-ikklerjar ta’ kuntratti tad-derivattivi f’ċertu klassi ta’ derivattivi OTC, ma jimplikax awtomatikament li din il-klassi ta’ derivattivi OTC għandha tkun soġġetta għall-obbligu tal-ikklerjar.
            
         
               (12)
            
            
               Il-livell tad-dettalji disponibbli fir-reġistru tal-klassijiet ta’ kuntratti tad-derivattivi OTC soġġetti għall-obbligu tal-ikklerjar jiddependi fuq ir-rilevanza ta’ dawn id-dettalji biex tiġi identifikata kull klassi ta’ kuntratti ta’ derivattivi OTC. B’riżultat ta’ dan il-livell ta’ dettalji fir-reġistru jista’ jvarja bejn il-klassijiet differenti ta’ kuntratti tad-derivattivi OTC.
            
         
               (13)
            
            
               Il-permess għall-aċċess minn diversi CCPs għal ċentru tat-tranżazzjonijiet iwessa’ l-aċċess tal-parteċipanti għal dak iċ-ċentru u għalhekk isaħħaħ il-likwidità kumplessiva. Madankollu huwa meħtieġ f’dawn iċ-ċirkustanzi li jiġi speċifikat il-kunċett ta’ frammentazzjoni tal-likwidità f’ċentru f’każ li dan jista’ jhedded l-funzjonament bla xkiel u fl-ordni tas-swieq għall-klassi ta’ strumenti finanzjarji li għalihom issir it-talba.
            
         
               (14)
            
            
               Il-valutazzjoni tal-awtorità kompetenti taċ-ċentru tat-tranżazzjonijiet mingħand min CCP tkun talbet aċċess u tal-awtorità kompetenti tas-CCP għandhom ikunu bbażati fuq il-mekkaniżmi disponibbli biex tiġi evitata l-frammentazzjoni tal-likwidità f’ċentru tat-tranżazzjonijiet.
            
         
               (15)
            
            
               Biex tiġi evitata l-frammentazzjoni tal-likwidità, il-parteċipanti kollha f’ċentru tat-tranżazzjonijiet għandhom ikunu kapaċi jikklerjaw it-tranżazzjonijiet kollha mwettqa bejniethom. Madankollu, ma jkunx proporzjonat li l-membri kollha tal-ikklerjar ta’ CCP eżistenti jkunu meħtieġa jsiru wkoll membri tal-ikklerjar ta’ kwalunkwe CCP ġdida li taqdi lil dan iċ-ċentru tat-tranżazzjonijiet. Fejn hemm entitajiet li huma membri tal-ikklerjar taż-żewġ CCPs, dawn jistgħu jiffaċilitaw it-trasferiment u l-ikklerjar tat-tranżazzjonijiet eżegwiti minn parteċipanti tas-suq moqdija separatament miż-żewġ CCPs, biex ikun limitat ir-riskju tal-frammentazzjoni likwidità. Madankollu, huwa importanti li talba għall-aċċess għal ċentru tat-tranżazzjonijiet minn CCP ma tifframmentax il-likwidità b’mod li jiżdiedu r-riskji li għalihom hija skoperta s-CCP eżistenti.
            
         
               (16)
            
            
               Skont l-Artikolu 8(4) tar-Regolament (UE) Nru 648/2012, talba għal aċċess għal ċentru tat-tranżazzjonijiet minn CCP ma għandhiex teħtieġ l-interoperabbiltà, u konsegwentement, dan ir-Regolament ma għandux jippreskrivi l-interoperabbiltà bħala l-uniku mod biex tissolva l-frammentazzjoni tal-likwidità. Madankollu, dan ir-Regolament ma għandux jipprekludi CCPs milli jidħlu f’tali arranġament fuq bażi volontarja jekk ikunu ssodisfati l-kundizzjonijiet meħtieġa għall-istabbiliment tiegħu
            
         
               (17)
            
            
               Sabiex jiġi stabbilit liema kuntratti tad-derivattivi OTC huma oġġettivament miżurabbli bħala li jnaqqsu r-riskji relatati direttament mal-attività kummerċjali jew l-attività ta’ finanzjament tat-teżor, il-kontropartijiet nonfinanzjarji għandhom japplikaw wieħed mill-kriterji previsti f’dan ir-Regolament inkluż id-definizzjoni tal-kontabbiltà bbażata fuq ir-regoli tal-Istandards Internazzjonali ta’ Rapportar Finanzjarju (IFRS). Id-definizzjoni tal-kontabbiltà tista’ tintuża minn kontropartijiet anki jekk dawn ma japplikawx ir-regoli tal-IFRS. Għal dawk il-kontropartijiet nonfinanzjarji li jistgħu jużaw regoli tal-kontabbiltà lokali, huwa mistenni li l-parti l-kbira tal-kuntratti kklassifikati bħala ħeġġing skont ir-regoli lokali tal-kontabbiltà jaqgħu fi ħdan id-definizzjoni ġenerali tal-kuntratti li jnaqqsu r-riskji relatati direttament mal-attività kummerċjali jew attività tal-finanzjament tat-teżor previsti f’dan ir-Regolament.
            
         
               (18)
            
            
               F’xi ċirkostanzi, jista’ ma jkunx possibbli li tiħħeġġja riskju bl-użu ta’ kuntratt tad-derivattivi relatat direttament kuntratt b’eżattament l-istess sottostanti u d-data tas-saldu bħar-riskju li jkun qed jiġi kopert. F’każ bħal dan, il-kontroparti nonfinanzjarja tista’ tuża ħeġġing abbażi ta’ indikatur permezz ta’ strument korrelat mill-qrib biex tkopri l-iskopertura tagħha bħal strument b’termini sottostanti differenti iżda qrib ħafna ta’ mġiba ekonomika. Barra minn hekk, ċerti gruppi ta’ kontropartijiet nonfinanzjarji li jidħlu f’kuntratti tad-derivattivi OTC, permezz ta’ entità uniku, biex jiħħeġġjaw ir-riskju tagħhom fir-rigward tar-riskji kumplessivi tal-grupp jistgħu jużaw ħeġġing makro jew tal-portafoll. Dak il-ħeġġing makro, tal-portafoll jew abbażi ta’ indikatur ta’ kuntratti tad-derivattivi OTC jistgħu jikkostitwixxu ħeġġing għall-iskop ta’ dan ir-Regolament u għandhom jiġu meqjusa skont il-kriterji għall-istabbiliment ta’ liema kuntratti tad-derivattivi OTC qegħdin oġġettivament jitnaqqsu r-riskji.
            
         
               (19)
            
            
               Riskju jista’ jevolvi maż-żmien u sabiex jadattaw għall-evoluzzjoni tar-riskji, il-kuntratti tad-derivattivi OTC inizjalment eżegwiti biex inaqqsu r-riskji relatati ma’ attività kummerċjali jew finanzjament tat-teżor jistgħu jkollhom jiġu paċuti permezz ta’ użu addizzjonali ta’ kuntratti ta’ derivattivi OTC. Bħala riżultat, il-ħeġġing ta’ riskju jista’ jintlaħaq b’kombinazzjoni ta’ kuntratti tad-derivattivi OTC inkluż kuntratti tad-derivattivi OTC ta’ tpaċija li jtemmu lil dawk il-kuntratti tad-derivattivi OTC li ma baqgħux relatati mar-riskju kummerċjali jew ta’ finanzjament tat-teżor.
            
         
               (20)
            
            
               Il-firxa tar-riskji relatati direttament ma’ attivitajiet kummerċjali u finanzjament tat-teżor hija wiesgħa ħafna u tvarja skont is-setturi ekonomiċi differenti. Riskji relatati mal-attivitajiet kummerċjali huma tipikament marbuta mal-inputs għall-funzjoni produttiva ta’ kumpanija kif ukoll prodotti u servizzi li tbigħ jew tipprovdi. Attivitajiet ta’ finanzjament tat-teżor huma tipikament relatati mal-immaniġġjar tal-finanzjament fuq terminu ta’ żmien qasir u twil ta’ entità, inkluż id-dejn tagħha, u l-modi kif tinvesti r-riżorsi finanzjarji li tiġġenera, jew ikollha, inkluż l-immaniġġjar tal-flus. Attivitajiet ta’ finanzjament tat-teżor u attivitajiet kummerċjali jistgħu jiġu affettwati minn sorsi ta’ riskji komuni, bħall-kambju, il-prezzijiet tal-komoditajiet, l-inflazzjoni jew ir-riskju tal-kreditu. Minħabba li d-derivattivi OTC huma konklużi biex jiħħeġġjaw riskju partikolari, meta jiġu analizzati r-riskji marbuta direttament ma’ attivitajiet kummerċjali jew ta’ finanzjament tat-teżor, dawk ir-riskji għandhom jiġu definiti b’mod konsistenti li jkopri ż-żewġ attivitajiet. Barra minn hekk, is-separazzjoni taż-żewġ kunċetti tista’ jkollha konsegwenzi mhux intenzjonati, minħabba li skont is-settur li fih joperaw il-kontropartijiet nonfinanzjarji, riskju partikolari jista’ jiġi ħħeġġjat taħt attività kummerċjali jew taħt attività ta’ finanzjament tat-teżor.
            
         
               (21)
            
            
               Filwaqt li l-limiti tal-ikklerjar għandhom jiġu stabbiliti b’konsiderazzjoni għar-rilevanza sistemika tar-riskji relatati, huwa importanti li wieħed jikkunsidra li d-derivattivi OTC li jnaqqsu r-riskji huma esklużi mill-kompjutazzjoni tal-limiti tal-ikklerjar u li l-limiti tal-ikklerjar jippermettu eċċezzjoni għall-prinċipju tal-obbligu tal-ikklerjar għal dawk il-kuntratti tad-derivattivi OTC li jistgħu jitqiesu li mhumiex konklużi għal għanijiet ta’ ħħeġġjar. Aktar speċifikament, il-valur tal-limiti tal-ikklerjar għandhom jiġu riveduti perjodikament u għandhom jiġu ddeterminati skont il-klassi tal-kuntratti tad-derivattivi OTC. Il-klassijiet tad-derivattivi OTC determinati għall-iskop tal-limiti tal-ikklerjar jistgħu jkunu differenti mill-klassijiet tad-derivattivi OTC għall-iskop tal-obbligu tal-ikklerjar. Meta ġie stipulat il-valur tal-limitu tal-ikklerjar, għandha titqies kif dovut il-ħtieġa li jiġi ddefinit indikatur uniku li jirrifletti r-rilevanza sistemika tas-somma tal-pożizzjonijiet netti u l-iskoperturi għal kull kontroparti u għal kull klassi tal-assi tad-derivattivi OTC. Barra minn hekk, peress li l-limiti tal-ikklerjar qed jintużaw minn kontropartijiet nonfinanzjarji, għandu jkun sempliċi li jiġu implimentati.
            
         
               (22)
            
            
               Id-determinazzjoni tal-valur tal-limiti tal-ikklerjar għandhom iqisu r-rilevanza sistemika tas-somma tal-pożizzjonijiet netti u l-iskoperturi għal kull kontroparti u kull klassi ta’ derivattivi OTC skont ir-Regolament (UE) Nru 648/2012. Madankollu, għandu jitqies li dawn il-pożizzjonijiet u l-iskoperturi netti huma differenti minn skopertura netta għall-kontropartijiet kollha u l-klassi sħiħa ta’ assi. Barra minn hekk, f’konformità mar-Regolament (UE) Nru 648/2012 dawn il-pożizzjonijiet netti għandhom jingħaddu sabiex tiġi ddeterminata d-data li trid titqies biex jiġu stipulati l-limiti tal-ikklerjar. Hija s-somma gross totali li tirriżulta miż-żieda ta’ dawn il-pożizzjonijiet netti li għandha titqies meta jiġu stabbiliti l-limiti tal-ikklerjar. Il-valur nozzjonali gross li jirriżulta minn dik iż-żieda għandu jintuża bħala referenza biex jiġu stabbiliti l-limiti tal-ikklerjar.
            
         
               (23)
            
            
               Barra minn hekk, l-istruttura tal-attività tad-derivattivi OTC ta’ kontropartijiet nonfinanzjarji normalment twassal għal livell baxx ta’ nnettjar peress li l-kuntratti tad-derivattivi OTC jiġu konklużi fl-istess direzzjoni. Bħala riżultat, id-differenza bejn is-somma tal-pożizzjonijiet netti u l-iskoperturi għal kull kontroparti u għal kull klassi ta’ derivattivi OTC tkun qrib ħafna tal-valur gross tal-kuntratti. Għalhekk, u sabiex jintlaħaq l-għan tas-sempliċità, il-valur gross tal-kuntratti tad-derivattivi OTC għandu jintuża bħala indikatur validu tal-kejl li jrid jitqies fid-determinazzjoni tal-limitu tal-ikklerjar.
            
         
               (24)
            
            
               Minħabba li n-nonfinanzjarji li ma jaqbżux il-limitu tal-ikklerjar mhumiex meħtieġa jagħmlu valwazzjoni skont is-suq tal-kuntratti tad-derivattivi OTC tagħhom, ma jkunx raġonevoli li dan il-kejl jintuża sabiex jiġu ddeterminati l-limiti tal-ikklerjar peress li dan kieku jimponi piż kbir fuq in-nonfinanzjarji li ma jkunx proporzjonat mar-riskju li jindirizza. Minflok, l-użu tal-valur nozzjonali tal-kuntratti tad-derivattivi OTC jippermetti approċċ sempliċi li ma jkunx skopert għal avvenimenti esterni għan-nonfinanzjarji.
            
         
               (25)
            
            
               Il-qbiż ta’ wieħed mill-valuri stabbiliti għal klassi ta’ derivattivi OTC għandu jiskatta l-qbiż tal-limitu tal-ikklerjar għall-klassijiet kollha, minħabba li l-kuntratti tad-derivattivi OTC li jnaqqsu r-riskji huma esklużi mill-kalkolu tal-limitu tal-ikklerjar, bil-konsegwenzi li l-qbiż tal-limitu tal-ikklerjar humiex relatati biss mal-obbligu tal-ikklerjar iżda jestendi għat-tekniki tal-mitigazzjoni tar-riskji, u l-approċċ għall-obbligi rilevanti skont ir-Regolament (UE) Nru 648/2012 applikabbli għal kontropartijiet nonfinanzjarji għandu jkun sempliċiment minħabba n-natura mhux sofistikata tal-biċċa l-kbira tagħhom.
            
         
               (26)
            
            
               Għal dawk il-kuntratti tad-derivattivi OTC li mhumiex ikklerjati, għandhom japplikaw tekniki tal-mitigazzjoni tar-riskji, bħal konferma f’waqtha. Il-konferma ta’ kuntratti tad-derivattivi OTC tista’ tirreferi għal ftehim qafas wieħed jew aktar, ftehimiet qafas ta’ konferma, jew termini standard oħra. Tista’ tieħu l-forma ta’ kuntratt eżegwit elettronikament jew dokument iffirmat miż-żewġ kontropartijiet.
            
         
               (27)
            
            
               Huwa essenzjali li l-kontropartijiet jikkonfermaw it-termini tat-tranżazzjonijiet tagħhom mill-aktar fis possibbli wara l-eżekuzzjoni tat-tranżazzjoni, speċjalment meta t-tranżazzjoni tiġi pproċessata jew titwettaq elettronikament, sabiex ikun żgurat ftehim komuni u ċertezza legali tat-termini tat-tranżazzjoni. Kontropartijiet li jidħlu f’kuntratti tad-derivattivi OTC mhux standard jew kumplessi, b’mod partikolari, jista’ jkollhom bżonn jimplimentaw għodod sabiex jikkonformaw mar-rekwiżit li jikkonferma l-kuntratti tad-derivattivo OTC tagħhom fil-ħin. Il-konferma fil-ħin tantiċipa wkoll li f’dan il-qasam jistgħu jevolvu prassi rilevanti tas-suq.
            
         
               (28)
            
            
               Biex ir-riskji jkomplu jiġu mmitigati, rikonċiljazzjoni tal-portafoll tippermetti lil kull kontroparti twettaq analiżi komprensiva ta’ portafoll ta’ tranżazzjonijiet kif jidhru mill-kontroparti tagħha sabiex jiġi identifikat fil-pront kwalukwe nuqqas ta’ ftehim fit-termini ewlenin tat-tranżazzjonijiet. Tali termini għandhom jinkludu valwazzjoni ta’ kull tranżazzjoni u jistgħu jinkludu wkoll dettalji rilevanti oħra bħad-data effettiva, id-data skedata tal-maturità, kwalunkwe pagament jew data tas-saldu, il-valur nozzjonali tal-kuntratt u l-munita tat-tranżazzjoni, l-istrument sottostanti, il-pożizzjoni tal-kontropartijiet, il-konvenzjoni dwar il-ġurnata tax-xogħol u kwalunkwe rata fissa jew varjabbli rilevanti tal-kuntratt tad-derivattivi OTC.
            
         
               (29)
            
            
               Fid-dawl tal-profili differenti tar-riskji u sabiex ir-rikonċiljazzjoni tal-portafoll tkun teknika tal-mitigazzjoni tar-riskju proporzjonata, il-frekwenza tar-rikonċiljazzjoni u d-daqs tal-portafoll li se jitqies għandhom ikunu differenti skont in-natura tal-kontropartijiet. Għandhom jiġu applikati rekwiżiti aktar eżiġenti kemm għall-kontropartijiet finanzjarji kif ukoll għall-kontropartijiet nonfinanzjarji li jaqbżu l-limitu tal-ikklerjar filwaqt li għandhom japplikaw frekwenzi aktar baxxi għall-kontrapartijiet nonfinanzjarji li ma jaqbżux il-limitu tal-ikklerjar, irrispettivament mill-kategorija tal-kontroparti tagħhom li tgawdi wkoll minn din ir-rikonċiljazzjoni inqas frekwenti għal dik il-parti tal-portafoll tagħha.
            
         
               (30)
            
            
               Kompressjoni tal-portafoll tista’ wkoll tkun għodda effiċjenti għall-iskopijiet tal-mitigazzjoni tar-riskji skont iċ-ċirkostanzi, bħalma huma d-daqs tal-portafoll ma’ kontroparti, il-maturità, l-iskop u l-livell tal-istandardizzazzjoni tal-kuntratti tad-derivattivi OTC. Il-kontropartijiet finanzjarji u l-kontropartijiet nonfinanzjarji li għandhom portafoll ta’ kuntratti tad-derivattivi OTC mhux ikklerjati minn CCP ‘il fuq mil-livell stabbilit f’dan ir-Regolament għandu jkollhom proċeduri fis-seħħ biex janalizzaw il-possibbiltà li jużaw kompressjoni tal-portafoll li tippermettilhom inaqqsu r-riskji tal-kreditu tal-kontroparti tagħhom.
            
         
               (31)
            
            
               Ir-riżoluzzjoni tat-tilwim għandha l-għan li timmitiga r-riskji li jirriżultaw minn kuntratti li ma jiġux ikklerjati ċentralment. Meta derivattivi OTC jidħlu fi tranżazzjonijiet ma’ xulxin, il-kontropartijiet għandu jkollhom qafas miftiehem biex isolvu kwalunkwe tilwima relatata li tista’ tinqala’. Il-qafas għandu jirreferi għal mekkaniżmi ta’ riżoluzzjoni bħal arbitraġġ terz jew mekkaniżmu ta’ stħarriġ mis-suq. Il-qafas għandu l-għan li jevita li t-tilwim mhux solvut jikber u jesponi lill-kontropartijiet għal riskji addizzjonali. It-tilwim għandu jiġu identifikat, immaniġġjati u divulgat b’mod xieraq.
            
         
               (32)
            
            
               Sabiex jiġu speċifikati l-kundizzjonijiet tas-suq li jimpedixxu l-valwazzjoni skont is-suq, huwa meħtieġ li jiġu speċifikati swieq inattivi. Suq jista’ jkun inattivi għal diversi raġunijiet inkluż meta ma jseħħux tranżazzjonijiet tas-suq b’mod regolari fuq bażi distakkata, fejn bażi distakkata għandu jkollha l-istess tifsira bħal għall-iskopijiet tal-kontabbiltà.
            
         
               (33)
            
            
               Dan ir-Regolament japplika għal kontropartijiet finanzjarji u l-kontropartijiet nonfinanzjarji ‘il fuq mil-limitu tal-ikklerjar u jqis id-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006 dwar l-adegwatezza tal-kapital ta’ kumpaniji tal-investiment u istituzzjonijiet ta’ kreditu (4), li tistabbilixxi wkoll rekwiżiti li għandhom jiġu ssodisfati meta ssir valwazzjoni skont mudell.
            
         
               (34)
            
            
               Għalkemm id-disinn tal-mudell użat għall-valwazzjoni skont mudell jista’ jiġi żviluppat internament jew esternament, sabiex tiġi żgurata r-responsabbiltà xierqa, l-approvazzjoni tal-mudell hija r-responsabbiltà tal-bord tad-diretturi jew tal-kumitat delegat ta’ dan il-bord.
            
         
               (35)
            
            
               Meta kontropartijiet ikunu jistgħu japplikaw eżenzjoni intragrupp wara n-notifika tagħhom lill-awtoritajiet kompetenti iżda mingħajr ma jistennew tmiem il-perjodu ta’ nuqqas ta’ oġġezzjoni minn dawk l-awtoritajiet kompetenti, huwa importanti li jiġi żgurat li l-awtoritajiet kompetenti jiksbu informazzjoni fil-ħin, xierqa u suffiċjenti biex jivvalutaw jekk għandhomx joġġezzjonaw għall-użu tal-eżenzjoni.
            
         
               (36)
            
            
               Id-daqs, il-volumi u l-frekwenza antiċipati tal-kuntratti tad-derivattivi OTC intragrupp jistgħu jkunu ddeterminati fuq il-bażi tat-tranżazzjonijiet intragrupp storiċi tal-kontropartijiet kif ukoll abbażi tal-mudell antiċipat u l-attività mistennija fil-futur.
            
         
               (37)
            
            
               Meta kontropartijiet japplikaw eżenzjoni intragrupp, huma għandhom jiddivulgaw pubblikament informazzjoni sabiex tiġi żgurata t-trasparenza fir-rigward tal-parteċipanti tas-suq u l-kredituri potenzjali. Dan huwa partikolarment importanti għal kredituri potenzjali tal-kontropartijiet f’termini ta’ valutazzjoni tar-riskji. Id-divulgazzjoni għandha l-għan li timpedixxi l-perċezzjoni ħażina li l-kuntratti tad-derivattivi OTC huma kklerjati ċentralment jew soġġetti għal tekniki tal-mitigazzjoni tar-riskji meta dan ma jkunx il-każ.
            
         
               (38)
            
            
               Il-qafas ta’ żmien biex tinkiseb konferma fil-ħin jeħtieġ sforzi ta’ adattament fosthom tal-bidliet fil-prassi tas-suq u t-tisħiħ tas-sistemi tal-IT. Minħabba li r-ritmu tal-adattament għall-konformità jista’ jvarja skont il-kategorija tal-kontrapartijiet u l-klasis tal-assi tad-derivattivi OTC, l-istipular ta’ dati progressivi tal-applikazzjoni li jirrispondu għal dawn id-differenzi jippermetti t-tisħiħ tal-qafas ta’ żmien għall-konferma ta’ dawk il-kontropartijiet u l-prodotti li jistgħu jkunu lesti aktar malajr.
            
         
               (39)
            
            
               L-istandards stabbiliti għar-rikonċiljazzjoni tal-portafoll, il-kompressjoni tal-portafoll jew ir-riżoluzzjoni tat-tilwim jeħtieġu lill-kontropartijiet jistabbilixxu proċeduri, politiki, proċessi, u jemendaw dokumentazzjoni li jieħdu iż-żmien. Id-dħul fis-seħħ tar-rekwiżiti relatati għandu jitressaq lura sabiex jingħata żmien lill-kontropartijiet jieħdu l-passi meħtieġa biex jikkonformaw.
            
         
               (40)
            
            
               Dan ir-Regolament huwa bbażat fuq l-abbozz tal-istandards tekniċi regolatorji sottomess mill-Awtorità Ewropea tat-Titoli u s-Swieq lill-Kummissjoni.
            
         
               (41)
            
            
               Skont l-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (5), l-AETS wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010,
            
         ADOTTAT DAN IR-REGOLAMENT:
   KAPITOLU I
   
      ĠENERALI
   
   Artikolu 1
   Definizzjonijiet
   Għall-finijiet ta’ dan ir-Regolament japplikaw id-definizzjonijiet li ġejjin:
   
               (a)
            
            
               “klijent indirett” tfisser klijent ta’ klijent ta’ membru tal-ikklerjar;
            
         
               (b)
            
            
               “arranġament tal-ikklerjar indirett” tfisser is-sett ta’ relazzjonijiet kuntrattwali bejn il-kontroparti ċentrali (CCP), lill-membru tal-ikklerjar, il-klijent ta’ membru tal-ikklerjar u l-klijent indirett li jippermetti lill-klijent ta’ membru tal-ikklerjar jipprovdi servizzi tal-ikklerjar lil klijent indirett;
            
         
               (c)
            
            
               “konferma” tfisser id-dokumentazzjoni tal-ftehim tal-kontropartijiet għat-termini kollha ta’ kuntratt tad-derivattivi OTC (over the counter).
            
         KAPITOLU II
   
      ARRANĠAMENTI TAL-IKKLERJAR INDIRETTI
   
   (Artikolu 4(4) tar-Regolament (UE) Nru 648/2012)
   Artikolu 2
   Struttura tal-arranġamenti tal-ikklerjar indiretti
   1.   Meta membru tal-ikklerjar ikun lest jiffaċilita l-ikklerjar indirett, kwalunkwe klijent ta’ tali membru tal-ikklerjar jista’ jipprovdi servizzi tal-ikklerjar indiretti li xi klijenti tiegħu jew aktar, sakemm il-klijent tal-membru tal-ikklerjar ikun istituzzjoni ta’ kreditu awtorizzata, ditta tal-investiment jew istituzzjoni ta’ kreditu jew ditti tal-investiment ekwivalenti minn pajjiż terz.
   2.   It-termini kuntrattwali ta’ arranġament tal-ikklerjar indirett għandhom jiġu miftiehma bejn il-klijent ta’ membru tal-ikklerjar u l-klijent indirett, wara konsultazzjoni mal-membru tal-ikklerjar dwar l-aspetti li jistgħu jolqtu l-operazzjonijiet tal-membru tal-ikklerjar. Dawn jinkludu rekwiżiti kuntrattwali fuq il-klijent li jonora l-obbligi kollha tal-klijent indirett lejn il-membru tal-ikklerjar. Dawn ir-rekwiżiti jirreferu biss għal tranżazzjonijiet li jirriżultaw bħala parti minn arranġament tal-ikklerjar indirett, li l-ambitu tagħhom ikun dokumentat b’mod ċar fil-kuntratti miftiehma.
   Artikolu 3
   Obbligi tas-CCPs
   1.   Arranġamenti tal-ikklerjar indiretti mhumiex soġġetti għall-prassi tal-operat tas-CCP li jaġixxu ta’ ostaklu għall-istabbiliment tagħhom fuq termini kummerċjali raġjonevoli. Fuq talba ta’ membru tal-ikklerjar, is-CCP għandha żżomm rekords u kontijiet separati li jippermettu lil kull klijent jiddistingwi fil-kontijiet miżmuma mas-CCP, l-assi u l-pożizzjonijiet tal-klijent minn dawk miżmuma għal kontijiet ta’ klijenti indiretti tal-klijent.
   2.   CCP għandha tidentifika, timmonitorja u timmaniġġja kwalunkwe riskju materjali li jirriżulta minn arranġamenti tal-ikklerjar indiretti li jistgħu jaffettwaw ir-reżiljenza tas-CCP.
   Artikolu 4
   Obbligi tal-membri tal-ikklerjar
   1.   Membru tal-ikklerjar li joffri li jiffaċilita servizzi tal-ikklerjar indiretti għandu jagħmel hekk fuq termini kummerċjali raġonevoli. Mingħajr preġudizzju għall-kunfidenzjalità tal-arranġamenti kuntrattwali ma’ klijenti individwali, il-membru tal-ikklerjar jiddivulga pubblikament it-termini ġenerali li fuqhom huwa lest jiffaċilita servizzi tal-ikklerjar indirett. Dawn it-termini jistgħu jinkludu rekwiżiti operazzjonali minimi għal klijenti li jipprovdu servizzi tal-ikklerjar indirett.
   2.   Meta jiffaċilita arranġamenti tal-ikklerjar indiretti, membru tal-ikklerjar għandu jimplimenta kwalunkwe arranġament ta’ segregazzjoni milli ġejjin kif indikat mill-klijent:
   
               (a)
            
            
               iżomm rekords u kontijiet separati li jippermettu li kull klijent jiddistingwi fil-kontijiet mal-membru tal-ikklerjar l-assi u l-pożizzjonijiet tal-klijent minn dawk miżmuma għall-kontijiet tal-klijenti indiretti tiegħu;
            
         
               (b)
            
            
               iżommu rekords u kontijiet separati li jippermettu lil kull klijent jiddistingwi fil-kontijiet mal-membru tal-ikklerjar l-assi u l-pożizzjonijiet miżmuma għall-kont ta’ klijent indirett minn dawk miżmuma għall-kont ta’ klijenti indiretti oħra.
            
         3.   Ir-rekwiżit li jiddistingwi bejn l-assi u l-pożizzjonijiet mal-membru tal-ikklerjar għandu jitqies issodisfat jekk ikunu ssodisfati l-kondizzjonijiet speċifikati fl-Artikolu 39(9) tar-Regolament (UE) Nru 648/2012.
   4.   Membri tal-ikklerjar għandhom jistabbilixxu proċeduri robusti għall-immaniġġjar ta’ inadempjenza ta’ klijent li jipprovdi servizzi tal-ikklerjar indiretti. Dawn il-proċeduri għandhom jinkludu mekkaniżmu kredibbli għat-trasferimenti tal-pożizzjonijiet u l-assi lejn klijent jew membru tal-ikklerjar alternattiv, soġġett għall-ftehim tal-klijenti indiretti affettwati. Klijent jew membru tal-ikklerjar mhuwiex obbligat jaċċetta dawn il-pożizzjonijiet sakemm ma jkunx daħal fi ftehim kuntrattwali minn qabel li jagħmel dan.
   5.   Il-membru tal-ikklerjar għandu wkoll jiżgura li l-proċeduri tiegħu jippermettu l-likwidazzjoni fil-pront tal-assi u l-pożizzjonijiet ta’ klijenti indiretti u l-membru tal-ikklerjar biex jitħallsu l-flus kollha dovuti lill-klijenti indiretti wara l-inadempjenza tal-klijent.
   6.   Membru tal-ikklerjar għandu jidentifika, jimmonitorja u jimmaniġġja kwalunkwe riskju li jirriżulta meta jiġu ffaċilitati arranġamenti tal-ikklerjar indiretti, inkluż bl-użu tal-informazzjoni pprovduta mill-klijenti skont l-Artikolu 4(3). Il-membru tal-ikklerjar jistabbilixxi proċeduri interni robusti li jiżguraw li din l-informazzjoni ma tkunx tista’ tintuża għal skopijiet kummerċjali.
   Artikolu 5
   Obbligi tal-klijenti
   1.   Klijent li jipprovdi servizzi tal-ikklerjar indiretti jżomm rekords u kontijiet separati li jippermettulu jiddistingwi bejn l-assi u l-pożizzjonijiet tiegħu stess u dawk miżmuma għall-kont tal-klijenti indiretti tiegħu. Joffri lill-klijenti indiretti għażla bejn l-alternattivi ta’ segregazzjoni tal-kontijiet previsti fl-Artikolu 4(2) u jiżgura li l-klijenti indiretti jiġu informati bis-sħiħ dwar ir-riskji assoċjati ma’ kull għażla ta’ segregazzjoni. L-informazzjoni pprovduta mill-klijent lill-klijenti indiretti għandha tinkludi d-dettalji tal-arranġamenti għat-trasferiment tal-pożizzjonijiet u l-kontijiet lejn klijent alternattiv.
   2.   Klijent li jipprovdi servizzi tal-ikklerjar indirett jitlob lill-membru tal-ikklerjar biex jiftaħ kont segregat mas-CCP. Il-kont għandu jkun għall-iskop esklussiv li jinżammu l-assi u l-pożizzjonijiet tal-klijenti indiretti tiegħu.
   3.   Klijent għandu jipprovdi lill-membru tal-ikklerjar b’biżżejjed informazzjoni biex jidentifika, jimmonitorja u jimmaniġġja kwalunkwe riskju li jinħoloq mill-faċilitazzjoni ta’ arranġamenti tal-ikklerjar indirett. Fil-każ ta’ inadempjenza tal-klijent, l-informazzjoni kollha miżmuma mill-klijent fir-rigward tal-klijenti indiretti tiegħu, issir immedjatament disponibbli għal membru tal-ikklerjar.
   KAPITOLU III
   
      NOTIFIKA LILL-AETS GĦALL-FINI TAL-OBBLIGU TAL-IKKLERJAR
   
   (L-Artikolu 5(1) tar-Regolament (UE) Nru 648/2012)
   Artikolu 6
   Dettalji li għandhom jiġu inklużi fin-notifika
   1.   In-notifika għall-fini tal-obbligu tal-ikklerjar għandha tinkludi l-informazzjoni li ġejja:
   
               (a)
            
            
               l-identifikazzjoni tal-klassi tal-kuntratti tad-derivattivi OTC;
            
         
               (b)
            
            
               l-identifikazzjoni tal-kuntratti tad-derivattivi OTC fil-klassi tal-kuntratti tad-derivattivi OTC;
            
         
               (c)
            
            
               informazzjoni oħra li għandha tiġi inkluża fir-reġistru pubbliku skont l-Artikolu 8;
            
         
               (d)
            
            
               kwalunkwe karatteristika oħra neċessarja biex wieħed jiddistingwi bejn kuntratti tad-derivattivi OTC fil-klassi tal-kuntratti tad-derivattivi OTC minn kuntratti tad-derivattivi OTC li mhumiex ta’ dik il-klassi;
            
         
               (e)
            
            
               evidenza tal-livell ta’ standardizzazzjoni tat-termini kuntrattwali u l-proċessi operazzjonali għall-klassi rilevanti ta’ kuntratti tad-derivattivi OTC;
            
         
               (f)
            
            
               dejta dwar il-volum tal-klassi tal-kuntratti tad-derivattivi OTC;
            
         
               (g)
            
            
               dejta dwar il-likwidità tal-klassi tal-kuntratti tad-derivattivi OTC;
            
         
               (h)
            
            
               evidenza tad-disponibbiltà għall-parteċipanti fis-suq ta’ informazzjoni dwar l-ipprezzar ġusta, affidabbli u ġeneralment aċċettata għall-kuntratti fil-klassi tal-kuntratti tad-derivattivi OTC;
            
         
               (i)
            
            
               evidenza tal-impatt tal-obbligu tal-ikklerjar fuq id-disponibbiltà tal-informazzjoni dwar l-ipprezzar għall-parteċipanti fis-suq.
            
         2.   Għall-iskop ta’ valutazzjoni tad-data jew id-dati minn meta jibda l-obbligu tal-ikklerjar, inkluż kwalunkwe dħul fis-seħħ gradwali u l-kategoriji tal-kontropartijiet li japplika għalihom l-obbligu tal-ikklerjar, in-notifika għall-fini tal-obbligu tal-ikklerjar tinkludi:
   
               (a)
            
            
               id-dejta rilevanti għall-valutazzjoni tal-volum mistenni tal-klassi ta’ kuntratti tad-derivattivi OTC jekk isir soġġett għall-obbligu tal-ikklerjar;
            
         
               (b)
            
            
               evidenza tal-abilità tas-CCP li timmaniġġa l-volum mistenni tal-klassi ta’ kuntratti tad-derivattivi OTC jekk isir soġġett għall-obbligu tal-ikklerjar u biex timmaniġġja r-riskju li jinħoloq mill-ikklerjar tal-klassi rilevanti tal-kuntratti tad-derivattivi OTC, inkluż permezz ta’ arranġamenti tal-ikklerjar tal-klijenti jew tal-klijenti indiretti;
            
         
               (c)
            
            
               it-tip u l-għadd ta’ kontropartijiet attivi u mistennija li jkunu attivi fis-suq għall-klassi ta’ kuntratti tad-derivattivi OTC jekk isir soġġett għall-obbligu tal-ikklerjar;
            
         
               (d)
            
            
               ħarsa ġenerali lejn il-kompiti differenti li għandhom jitwettqu sabiex wieħed jibda jikklerja mas-CCP, flimkien mad-determinazzjoni taż-żmien meħtieġ sabiex jitwettaq kull kompitu;
            
         
               (e)
            
            
               informazzjoni dwar l-immaniġġjar tar-riskji, il-kapaċità ġuridika u operazzjonali tal-firxa tal-kontropartijiet attivi fis-suq għall-klassi ta’ kuntratti tad-derivattivi OTC jekk isir soġġett għall-obbligu tal-ikklerjar.
            
         3.   Id-dejta dwar il-volum u l-likwidità għandu jkun fiha għall-klassi ta’ kuntratti tad-derivattivi OTC u għal kull kuntratt tad-derivattivi fil-klassi, l-informazzjoni dwar is-suq rilevanti, inkluża d-dejta storika, id-dejta attwali kif ukoll kwalunkwe bidla li hija mistennija tirriżulta jekk il-klassi tal-kuntratti tad-derivattivi OTC issir soġġetta għall-obbligu tal-ikklerjar, inklużi:
   
               (a)
            
            
               l-għadd ta’ tranżazzjonijiet;
            
         
               (b)
            
            
               il-volum totali;
            
         
               (c)
            
            
               l-interess miftuħ totali;
            
         
               (d)
            
            
               il-profondità tal-ordnijiet inkluż l-għadd medju ta’ ordnijiet u tat-talbiet għal kwotazzjonijiet;
            
         
               (e)
            
            
               il-firxa tal-ispreads;
            
         
               (f)
            
            
               il-kejl tal-likwidità f’kundizzjonijiet tas-suq taħt stress;
            
         
               (g)
            
            
               il-kejl tal-likwidità għall-eżekuzzjoni ta’ proċeduri ta’ inadempjenza.
            
         4.   L-informazzjoni relatata mal-livell ta’ standardizzazzjoni tat-termini kuntrattwali u l-proċessi operazzjonali għall-klassi rilevanti ta’ kuntratti tad-derivattivi OTC prevista fil-paragrafu 1 punt (e) għandha tinkludi, għall-klassi tal-kuntratti tad-derivattivi OTC u għal kull kuntratt tad-derivattiv fil-klassi, id-dejta dwar il-prezz ta’ referenza ta’ kuljum kif ukoll l-għadd ta’ jiem kull sena bi prezz ta’ referenza li tqis affidabbli matul mill-inqas it-tnax-il xahar preċedenti.
   KAPITOLU IV
   
      KRITERJI GĦAD-DETERMINAZZJONI TAL-KLASSIJIET TAL-KUNTRATTI TAD-DERIVATTIVI OTC SOĠĠETTI GĦALL-OBBLIGU TAL-IKKLERJAR
   
   (L-Artikolu 5(4) tar-Regolament (UE) Nru 648/2012)
   Artikolu 7
   Kriterji li jiġu vvalutati mill-AETS
   1.   Fir-rigward tal-grad ta’ standardizzazzjoni tat-termini kuntrattwali u l-proċessi operazzjonali tal-klassi rilevanti tal-kuntratti tad-derivattivi OTC, l-Awtorità Ewropea tat-Titoli u s-Swieq (AETS) għandha tqis:
   
               (a)
            
            
               jekk it-termini kuntrattwali tal-klassi rilevanti tal-kuntratti tad-derivattivi OTC jinkorporawx dokumentazzjoni ġuridika, inkluż ftehimiet qafas ta’ nnettjar, definizzjonijiet, termini standard u l-konfermi li jistabbilixxu l-ispeċifikazzjonijiet tal-kuntratt komunement użati minn kontropartijiet;
            
         
               (b)
            
            
               jekk il-proċessi operazzjonali ta’ dik il-klassi rilevanti ta’ kuntratti tad-derivattivi OTC humiex soġġetti għal proċessar awtomatizzat ta’ wara n-negozju u avvenimenti taċ-ċiklu tal-ħajja li huma mmaniġġjati b’mod komuni skont skeda bi qbil wiesa’ fost il-kontropartijiet.
            
         2.   Fir-rigward tal-volum u tal-likwidità tal-klassi rilevanti ta’ kuntratti tad-derivattivi OTC, l-AETS għandha tqis:
   
               (a)
            
            
               jekk il-marġni jew ir-rekwiżiti finanzjarji tas-CCP ikunux proporzjonati mar-riskju li l-obbligu tal-ikklerjar għandu l-għan jimmitiga;
            
         
               (b)
            
            
               l-istabbiltà tad-daqs tas-suq u l-intensità fir-rigward tal-prodott matul iż-żmien;
            
         
               (c)
            
            
               il-probabbiltà li d-dispersjoni tas-suq tibqa’ biżżejjed f’każ ta’ inadempjenza ta’ membru tal-ikklerjar;
            
         
               (d)
            
            
               l-għadd u l-valur tat-tranżazzjonijiet.
            
         3.   B’rabta mad-disponibbiltà ta’ informazzjoni dwar l-ipprezzar ġusta, affidabbli u ġeneralment aċċettata tal-klassi rilevanti ta’ kuntratti tad-derivattivi OTC, l-AETS għandha tqis jekk l-informazzjoni meħtieġa biex tipprezza b’mod preċiż il-kuntratti fil-klassi rilevanti ta’ kuntratti tad-derivattivi OTC hijiex faċilment aċċessibbli għall-parteċipanti tas-suq fuq bażi kummerċjali raġonevoli u jekk din tibqax faċilment aċċessibbli jekk il-klassi rilevanti ta’ kuntratti tad-derivattivi OTC issir soġġetta għall-obbligu tal-ikklerjar.
   KAPITOLU V
   
      REĠISTRU PUBBLIKU
   
   (L-Artikolu 6(4) tar-Regolament (UE) Nru 648/2012)
   Artikolu 8
   Dettalji li għandhom jiġu inklużi f’Reġistru tal-AETS
   1.   Ir-reġistru pubbliku tal-AETS għandu jinkludi għal kull klassi ta’ kuntratti tad-derivattivi OTC soġġetti għall-obbligu tal-ikklerjar:
   
               (a)
            
            
               il-klassi tal-assi ta’ kuntratti tad-derivattivi OTC;
            
         
               (b)
            
            
               it-tip ta’ kuntratti tad-derivattivi OTC fil-klassi;
            
         
               (c)
            
            
               is-sottostanti tal-kuntratti tad-derivattivi OTC fil-klassi;
            
         
               (d)
            
            
               għas-sottostanti li jkunu strumenti finanzjarji, indikazzjoni ta’ jekk is-sottostanti huwiex strument finanzjarju uniku jew emittent jew indiċi jew portafoll;
            
         
               (e)
            
            
               għal sottostanti oħra indikazzjoni tal-kategorija tas-sottostanti;
            
         
               (f)
            
            
               il-muniti nozzjonali u tas-saldu tal-kuntratti tad-derivattivi OTC fil-klassi;
            
         
               (g)
            
            
               il-firxa tal-maturitajiet ta’ kuntratti tad-derivattivi OTC fil-klassi;
            
         
               (h)
            
            
               il-kundizzjonijiet tas-saldu tal-kuntratti tad-derivattivi OTC fil-klassi;
            
         
               (i)
            
            
               il-firxa tal-frekwenza tal-pagamenti ta’ kuntratti tad-derivattivi OTC fil-klassi;
            
         
               (j)
            
            
               l-identifikatur tal-prodott tal-klassi rilevanti ta’ kuntratti tad-derivattivi OTC;
            
         
               (k)
            
            
               kwalunkwe karatteristika oħra meħtieġa biex wieħed jiddistingwixxi kuntratt wieħed fil-klassi rilevanti ta’ kuntratti tad-derivati OTC minn ieħor.
            
         2.   Fir-rigward tas-CCPs li huma awtorizzati jew rikonoxxuti għall-iskop tal-obbligu tal-ikklerjar, ir-reġistru pubbliku tal-AETS jinkludi għal kull CCP:
   
               (a)
            
            
               il-kodiċi tal-identifikazzjoni, skont l-Artikolu 3 tar-Regolament ta’ Implimentazzjoni tal-Kummissjoni (UE) Nru 1247/2012 (6);
            
         
               (b)
            
            
               l-isem sħiħ;
            
         
               (c)
            
            
               il-pajjiż tal-istabbiliment;
            
         
               (d)
            
            
               l-awtorità kompetenti maħtura skont l-Artikolu 22 tar-Regolament (UE) Nru 648/2012.
            
         3.   B’rabta mad-dati li minnhom jibda l-obbligu tal-ikklerjar, inkluż kwalunkwe implimentazzjoni gradwali, ir-reġistru pubbliku tal-AETS għandu jinkludi:
   
               (a)
            
            
               l-identifikazzjoni tal-kategoriji tal-kontropartijiet li għalihom japplika kull perjodu ta’ dħul gradwali;
            
         
               (b)
            
            
               kwalunkwe kundizzjoni oħra meħtieġa skont l-istandards tekniċi regolatorji adottati skont l-Artikolu 5(2) tar-Regolament (UE) Nru 648/2012, biex japplika l-perjodu ta’ dħul gradwali.
            
         4.   Ir-reġistru pubbliku tal-AETS għandu jinkludi referenza tal-istandards tekniċi regolatorji adottati skont l-Artikolu 5(2) tar-Regolament (UE) Nru 648/2012, li skonthom kien stabbilit kull obbligu tal-ikklerjar.
   5.   Fir-rigward tas-CCP li ġiet nnotifikata lill-AETS mill-awtorità kompetenti, ir-reġistru pubbliku tal-AETS għandu jinkludi mill-inqas:
   
               (a)
            
            
               l-identifikazzjoni tas-CCP;
            
         
               (b)
            
            
               il-klassi tal-assi tal-kuntratti tad-derivattivi OTC li huma nnotifikati;
            
         
               (c)
            
            
               it-tip ta’ kuntratti tad-derivattivi OTC;
            
         
               (d)
            
            
               id-data tan-notifika;
            
         
               (e)
            
            
               l-identifikazzjoni tal-awtorità kompetenti li tinnotifika.
            
         KAPITOLU VI
   
      FRAMMENTAZZJONI TAL-LIKWIDITÀ
   
   (Artikolu 8(5) tar-Regolament (UE) Nru 648/2012)
   Artikolu 9
   Speċifikazzjoni tan-nozzjoni tal-frammentazzjoni tal-likwidità
   1.   Il-frammentazzjoni tal-likwidità titqies li seħħet meta l-parteċipanti f’ċentru tan-negozjar ma jkunux jistgħu jikkonkludu tranżazzjoni ma’ parteċipanti ieħor wieħed jew aktar f’dak iċ-ċentru minħabba n-nuqqas ta’ arranġamenti tal-ikklerjar li l-parteċipanti kollha jkollhom aċċess għalihom.
   2.   Aċċess minn CCP għal ċentru tan-negozjar li diġà huwa moqdi minn CCP oħra ma għandux jitqies li joħloq frammentazzjoni tal-likwidità fiċ-ċentru tan-negozjar jekk, mingħajr il-ħtieġa li jimponi rekwiżit fuq il-membri tal-ikklerjar tas-CCP eżistenti li jsiru membri tal-ikklerjar tas-CCP rikjedenti, il-parteċipanti kollha taċ-ċentru tan-negozjar ikunu jistgħu jikklerjaw, direttament jew indirettament, permezz ta’ wieħed minn dawn:
   
               (a)
            
            
               mill-inqas waħda mis-CCPs komuni;
            
         
               (b)
            
            
               arranġamenti tal-ikklerjar stabbiliti mis-CCPs.
            
         3.   L-arranġamenti għat-twettiq tal-kundizzjonijiet taħt il-punt (a) jew (b) tal-paragrafu 2 għandhom ikunu stabbiliti qabel is-CCP rikjedenti tibda tipprovdi servizzi tal-ikklerjar lill-ċentru tan-negozjar rilevanti.
   4.   Aċċess għal CCP komuni kif imsemmi fil-punt (a) tal-paragrafu 2 jista’ jiġi stabbilit permezz ta’ żewġ membri tal-ikklerjar jew aktar, jew żewġ klijenti jew aktar klijenti jew permezz ta’ arranġamenti tal-ikklerjar indiretti.
   5.   L-arranġamenti tal-ikklerjar imsemmija fil-punt (b) tal-paragrafu 2 jistgħu jipprevedu t-trasferiment ta’ tranżazzjonijiet eżegwiti minn dawn il-parteċipanti fis-suq lill-membri tal-ikklerjar ta’ CCPs oħra. Għalkemm l-aċċess minn CCP għal ċentru tan-negozjar ma għandux jirrikjedi l-interoperabbiltà, arranġament tal-interoperabbiltà li ġie miftiehem mis-CCPs rilevanti u approvat mill-awtoritajiet kompetenti rilevanti jista’ jintuża biex jissodisfa r-rekwiżit tal-aċċess għal arranġamenti tal-ikklerjar komuni.
   KAPITOLU VII
   
      KONTROPARTIJIET NONFINANZJARJI
   
   Artikolu 10
   
      (Artikolu 10(4)(a) tar-Regolament (UE) Nru 648/2012)
   
   Kriterji biex jiġi stabbilit liema kuntratti tad-derivattivi OTC oġġettivament qed inaqqsu r-riskji
   1.   Kuntratt tad-derivattivi OTC ikun oġġettivament miżurabbli bħala li jnaqqas ir-riskji relatati direttament mal-attività kummerċjali jew l-attività ta’ finanzjament tat-teżor ta’ kontroparti nonfinanzjarja jew ta’ dak il-grupp, meta waħdu jew flimkien ma’ kuntratti ta’ derivattivi oħra, direttament jew permezz ta’ strumenti kkorrelati mill-qrib, jissodisfa waħda mill-kriterji li ġejjin:
   
               (a)
            
            
               ikopri r-riskji li jirriżultaw minn bidla potenzjali fil-valur tal-assi, servizzi, inputs, prodotti, komoditajiet jew obbligazzjonijiet li l-kontroparti nonfinanzjarja jew grupp tagħha jippossjedu, jipproduċu, jimmanifatturaw, jipproċessaw, jipprovdu, jixtru, jikkummerċjalizzaw, jikru, jbigħu jew iġġarrabu jew li b’mod raġonevoli jantiċipaw li se jippossjedu, jipproduċu, jimmanifatturaw, jipproċessaw, jipprovdu, jixtru, jikkummerċjalizzaw, jikru, jbigħu jew iġġarrbu tul il-kors normali tal-operat tagħha;
            
         
               (b)
            
            
               tkopri r-riskji li jirriżultaw mill-impatt indirett potenzjali fuq il-valur tal-assi, is-servizzi, l-inputs, il-prodotti, il-komoditajiet jew l-obbligazzjonijiet imsemmija fil-punt (a), li jirriżultaw minn varjazzjoni tar-rati tal-imgħax, ir-rati tal-inflazzjoni, ir-rati tal-kambju jew ir-riskju tal-kreditu;
            
         
               (c)
            
            
               tikkwalifika bħala kuntratt ta’ ħħeġġjar skont l-Istandards Internazzjonali tar-Rappurtar Finanzjarju (IFRS) adottati skont l-Artikolu 3 tar-Regolament (KE) Nru 1606/2002 tal-Parlament Ewropew u tal-Kunsill (7).
            
         Artikolu 11
   
      (Artikolu 10(4)(b) tar-Regolament (UE) Nru 648/2012)
   
   Limiti tal-ikklerjar
   Valuri limiti tal-ikklerjar għall-fini tal-obbligu tal-ikklerjar għandhom ikunu:
   
               (a)
            
            
               EUR 1 biljun f’valur gross nozzjonali għal kuntratti tad-derivattivi OTC;
            
         
               (b)
            
            
               EUR 1 biljun f’valur gross nozzjonali għal kuntratti tad-derivattivi tal-ekwità OTC;
            
         
               (c)
            
            
               EUR 3 biljuni f’valur gross nozzjonali għal kuntratti tad-derivattivi ta’ rata tal-imgħax OTC;
            
         
               (d)
            
            
               EUR 3 biljuni f’valur gross nozzjonali għal kuntratti tad-derivattivi tal-kambju OTC;
            
         
               (e)
            
            
               EUR 3 biljuni f’valur gross nozzjonali għal kuntratti tad-derivattivi tal-komoditajiet OTC u kuntratti tad-derivattivi OTC oħrajn mhux previsti fil-punti (a) sa (d).
            
         KAPITOLU VIII
   
      TEKNIKI TAL-MITIGAZZJONI TAR-RISKJI GĦAL KUNTRATTI TAD-DERIVATTIVI OTC MHUX IKKLERJATI MINN CCP
   
   Artikolu 12
   
      (Artikolu 11(14)(a) tar-Regolament (EU) No 648/2012)
   
   Konferma f’waqtha
   1.   Kuntratt tad-derivattivi OTC konkluż bejn il-kontropartijiet finanzjarji u l-kontropartijiet nonfinanzjarji msemmija fl-Artikolu 10 tar-Regolament (UE) Nru 648/2012 u li mhuwiex ikklerjat minn CCP għandu jiġi kkonfermat, fejn disponibbli permezz ta’ mezzi elettroniċi, kemm jista’ jkun malajr u mhux aktar tard:
   
               (a)
            
            
               għal swaps ta’ inadempjenza ta’ kreditu u swaps tar-rati tal-imgħax li jiġu konklużi sa u inkluż it-28 ta’ Frar 2014, sa tmiem it-tieni jum ta’ negozju wara d-data tal-eżekuzzjoni tal-kuntratt tad-derivattivi OTC;
            
         
               (b)
            
            
               għal swaps ta’ inadempjenza ta’ kreditu u swaps tar-rati tal-imgħax li jiġu konklużi wara t-28 ta’ Frar 2014, sa tmiem il-jum ta’ negozju wara d-data tal-eżekuzzjoni tal-kuntratt tad-derivattivi OTC;
            
         
               (c)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt(a) li jiġu konklużi sa u inkluż il-31 ta’ Awwissu 2013, sa tmiem it-tielet jum ta’ negozju wara d-data tal-eżekuzzjoni tal-kuntratt tad-derivattivi;
            
         
               (d)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt (a) li jiġu konklużi wara l-31 ta’ Awwissu 2013, sa u inkluż il-31 ta’ Awwissu 2014, sa tmiem it-tieni jum ta’ negozju wara d-data tal-eżekuzzjoni tal-kuntratt tad-derivattivi;
            
         
               (e)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt (a) li jiġu konklużi wara l-31 ta’ Awwissu 2014 sa tmiem il-jum ta’ negozju wara d-data tal-eżekuzzjoni tal-kuntratt tad-derivattivi.
            
         2.   Kuntratt tad-derivattivi OTC konkluż ma’ kontroparti nonfinanzjarja mhux imsemmija fl-Artikolu 10 tar-Regolament (UE) Nru 648/2012, għandu jiġi kkonfermat kemm jista’ jkun malajr, fejn disponibbli permezz ta’ mezzi elettroniċi, u mhux aktar tard:
   
               (a)
            
            
               għal swaps ta’ inadempjenza ta’ kreditu u swaps tar-rati tal-imgħax li jiġu konklużi sa u inkluż il-31 ta’ Awwissu 2013, sa tmiem il-ħames jum ta’ negozju wara d-data tal-eżekuzzjoni tal-kuntratt tad-derivattivi OTC;
            
         
               (b)
            
            
               għal swaps ta’ inadempjenza ta’ kreditu u swaps tar-rati tal-imgħax li jiġu konklużi wara l-31 ta’ Awwissu 2013, sa u inkluż il-31 ta’ Awwissu 2014, sa tmiem it-tielet jum ta’ negozju wara d-data tal-eżekuzzjoni tal-kuntratt tad-derivattivi OTC;
            
         
               (c)
            
            
               għal swaps ta’ inadempjenza ta’ kreditu u swaps tar-rati tal-imgħax li jiġu konklużi wara l-31 ta’ Awwissu 2014, sa tmiem it-tieni jum ta’ negozju wara d-data tal-eżekuzzjoni tal-kuntratt tad-derivattivi OTC;
            
         
               (d)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt(a) li jiġu konklużi sa u inkluż il-31 ta’ Awwissu 2013, sa tmiem is-seba’ jum ta’ negozju wara d-data tal-eżekuzzjoni tal-kuntratt tad-derivattivi;
            
         
               (e)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt (a) li jiġu konklużi wara l-31 ta’ Awwissu 2013, sa u inkluż il-31 ta’ Awwissu 2014, sa tmiem ir-raba’ jum ta’ negozju wara d-data tal-eżekuzzjoni tal-kuntratt tad-derivattivi;
            
         
               (f)
            
            
               għal swaps ta’ ekwità, swaps tal-kambju, swaps ta’ komoditajiet u d-derivattivi l-oħra kollha mhux previsti fil-punt (a) li jiġu konklużi wara l-31 ta’ Awwissu 2014 sa tmiem it-tieni jum ta’ negozju wara d-data tal-eżekuzzjoni.
            
         3.   Fejn tranżazzjoni msemmija fil-paragrafu 1 jew 2 tiġi konkluża wara 16.00 ħin lokali, jew ma’ kontroparti li tinsab f’żona ta’ ħin differenti li ma tippermettix il-konferma sal-iskadenza stipulata, il-konferma għandha ssir malajr kemm jista’ jkun u, mhux aktar tard minn jum wieħed ta’ negozju wara l-iskadenza stipulata fil-paragrafu 1 jew 2 kif rilevanti.
   4.   Il-kontropartijiet finanzjarji għandhom ikollhom il-proċedura neċessarja biex jirrapportaw fuq bażi ta’ kull xahar lill-awtorità kompetenti maħtura skont l-Artikolu 48 tad-Direttiva 2004/39/KE tal-Parlament Ewropew u tal-Kunsill (8) l-għadd ta’ tranżazzjonijiet ta’ derivattivi OTC mhux konfermati msemmija fil-paragrafu 1 u 2 li kienu ilhom pendenti għal aktar minn ħamest ijiem ta’ negozju.
   Artikolu 13
   
      (Artikolu 11(14)(a) tar-Regolament (UE) Nru 648/2012)
   
   Rikonċiljazzjoni tal-portafoll
   1.   Il-kontropartijiet finanzjarji u nonfinanzjarji ta’ kuntratt ta’ derivattivi OTC għandhom jiftiehmu bil-miktub jew b’mezzi elettroniċi oħra ekwivalenti ma’ kull kontroparti tagħhom dwar l-arranġamenti skont liema għandhom jiġu rikonċiljati l-portafolji. Tali ftehim għandu jintlaħaq qabel ma jidħlu għal kuntratt tad-derivattivi OTC.
   2.   Ir-rikonċiljazjoni tal-portafolji għandha titwettaq mill-kontropartijiet tal-kuntratti tad-derivattivi OTC ma’ xulxin jew minn parti terza kwalifikata b’mandati kif dovut biex tagħmel dan minn kontroparti. Ir-rikonċiljazzjoni ta’ portafoll għandha tkopri t-termini kummerċjali ewlenin li jidentifikaw kull kuntratt tad-derivattivi OTC partikolari u għandhom jinkludu tal-anqas il-valwazzjoni attribwita għal kull kuntratt skont l-Artikolu 11(2) tar-Regolament (UE) Nru 648/2012.
   3.   Sabiex tiġi identifikata minn stadju bikri kwalunkwe diskrepanza f’terminu materjali tal-kuntratt ta’ derivattivi OTC, inkluża l-valwazzjoni tiegħu, ir-rikonċiljazzjoni tal-portafoll għandha titwettaq:
   
               (a)
            
            
               għal kontraparti finanzjarja jew kontraparti nonfinanzjarja msemmija fl-Artikolu 10 tar-Regolament (UE) Nru 648/2012:
               
                           (i)
                        
                        
                           kuljum ta’ negozju meta l-kontropartijiet ikollhom 500 kuntratt ta’ derivattivi OTC pendenti ma’ xulxin, jew aktar;
                        
                     
                           (ii)
                        
                        
                           darba fil-ġimgħa meta l-kontropartijiet ikollhom bejn 51 u 499 kuntratt ta’ derivattivi OTC pendenti ma’ xulxin fi kwalunkwe waqt matul il-ġimgħa;
                        
                     
                           (iii)
                        
                        
                           darba kull tliet xhur meta l-kontropartijiet ikollhom 50 kuntratt ta’ derivattivi OTC pendenti ma’ xulxin jew inqas fi kwalunkwe waqt matul it-trimestru.
                        
                     
         
               (b)
            
            
               għal kontroparti nonfinanzjarja mhux imsemmija fl-Artikolu 10 tar-Regolament (UE) Nru 648/2012:
               
                           (i)
                        
                        
                           darba kull tliet xhur meta l-kontropartijiet ikollhom aktar minn 100 kuntratt ta’ derivattivi OTC pendenti ma’ xulxin fi kwalunkwe waqt matul it-trimestru;
                        
                     
                           (ii)
                        
                        
                           darba fis-sena meta l-kontropartijiet ikollhom 100 kuntratt ta’ derivattivi OTC pendenti ma’ xulxin jew inqas.
                        
                     
         Artikolu 14
   
      (Artikolu 11(14)(a) tar-Regolament (UE) Nru 648/2012)
   
   Kompressjoni ta’ portafoll
   Il-kontropartijiet finanzjarji u l-kontropartijiet nonfinanzjarji b’500 kuntratt ta’ derivattivi OTC pendenti ma’ kontroparti jew aktar li ma jkunux ikklerjati ċentralment għandu jkollhom proċeduri biex regolarment, u mill-inqas darbtejn fis-sena, janalizzaw il-possibbiltà li jwettqu eżerċizzju ta’ kompressjoni tal-portafoll biex inaqqsu r-riskju tal-kreditu tal-kontroparti tagħhom u jwettqu dan l-eżerċizzju ta’ kompressjoni tal-portafoll.
   Il-kontropartijiet finanzjarji u l-kontropartijiet nonfinanzjarji għandhom jiżguraw li jkunu kapaċi jipprovdu spjegazzjoni raġonevoli u valida lill-awtorità kompetenti rilevanti għalfejn ikkonkludew li ma għandux jitwettaq eżerċizzju ta’ kompressjoni tal-portafoll.
   Artikolu 15
   
      (Artikolu 11(14)(a) tar-Regolament (UE) Nru 648/2012)
   
   Riżoluzzjoni ta’ tilwim
   1.   Meta jikkonkludu kuntratti ta’ derivattivi OTC ma’ xulxin, il-kontropartijiet finanzjarji u l-kontropartijiet nonfinanzjarji għandhom ikunu ftiehmu dwar proċeduri u proċessi dettaljati b’rabta ma’:
   
               (a)
            
            
               l-identifikazzjoni, ir-reġistrazzjoni u l-monitoraġġ tat-tilwim dwar ir-rikonoxximent jew il-valwazzjoni tal-kuntratt u dwar l-iskambju tal-kollateral bejn il-kontropartijiet. Dawk il-proċeduri għandhom mill-inqas jirreġistraw it-tul ta’ żmien li tista’ tibqa’ pendenti tilwima, il-kontroparti u l-ammont li huwa kkontestat;
            
         
               (b)
            
            
               ir-riżoluzzjoni tat-tilwim mingħajr telf ta’ żmien permezz ta’ proċess speċifiku għal dawk it-tilwimiet li ma jiġux riżolti fi żmien ħamest ijiem ta’ negozju.
            
         2.   Il-kontropartijiet finanzjarji għandhom jirrapportaw lill-awtorità kompetenti maħtura skont l-Artikolu 48 tad-Direttiva 2004/39/KE dwar kwalunkwe tilwim bejn il-kontropartijiet b’rabta ma’ kuntratt ta’ derivattivi OTC, il-valwazzjoni tiegħu jew l-iskambju tal-kollateral għal ammont jew b’valur ogħla minn EUR 15-il miljun u pendenti għal mill-inqas 15-il jum ta’ negozju.
   Artikolu 16
   
      (Artikolu 11(14)(b) tar-Regolament (UE) Nru 648/2012)
   
   Kundizzjonijiet tas-suq li jimpedixxu l-valwazzjoni skont is-suq
   1.   Kundizzjonijiet tas-suq li jimpedixxu valwazzjoni skont is-suq ta’ kuntratt tad-derivattivi OTC jitqiesu li jeżistu f’kwalunkwe waħda minn dawn is-sitwazzjonijiet:
   
               (a)
            
            
               meta s-suq ma jkunx attiv;
            
         
               (b)
            
            
               meta l-firxa ta’ stimi raġonevolment ġusti tal-valuri tkun sinifikanti u l-probabbiltajiet tal-istimi differenti ma jkunux jistgħu jiġu vvalutati b’mod raġonevoli.
            
         2.   Suq għal kuntratt ta’ derivattivi OTC għandu jitqies mhux attiv meta l-prezzijiet ikkwotati ma jkunux disponibbli minnufih u b’mod regolari u dawk il-prezzijiet disponibbli ma jirrappreżentawx tranżazzjonijiet reali fis-suq u li jseħħu b’mod regolari fuq bażi distakkata.
   Artikolu 17
   
      (Artikolu 11(14)(b) tar-Regolament (UE) Nru 648/2012)
   
   Kriterji għall-użu tal-valwazzjoni skont mudell
   Biex tintuża valwazzjoni skont mudell, il-kontropartijiet finanzjarji u nonfinanzjarji għandu ikollhom mudell li:
   
               (a)
            
            
               jikkorpora l-fatturi kollha li l-kontropartijiet kieku jqisu meta jistipulaw prezz, inkluż bl-użu kemm jista’ jkun ta’ informazzjoni tal-valwazzjoni skont is-suq;
            
         
               (b)
            
            
               ikun konsistenti mal-metodoloġiji ekonomiċi aċċettati għall-ipprezzar tal-istrumenti finanzjarji;
            
         
               (c)
            
            
               ikun ikkalibrat u ttestjat għall-validità bl-użu ta’ prezzijiet minn kwalunkwe tranżazzjoni attwali osservabbli fis-suq fl-istess strument finanzjarju jew abbażi ta’ kwalunkwe dejta osservabbli tas-suq;
            
         
               (d)
            
            
               ikun validat u mmonitorjat b’mod indipendenti, minn diviżjoni differenti minn dik li tkun qed tieħu r-riskju;
            
         
               (e)
            
            
               ikun dokumentat kif dovut u approvat mill-bord tad-diretturi għal kemm-il darba jkun hemm bżonn, wara kwalunkwe bidla materjali u mill-inqas darba fis-sena. Din l-approvazzjoni tista’ tiġi ddelegata lil xi kumitat.
            
         Artikolu 18
   
      (Artikolu 11(14)(c) tar-Regolament (UE) Nru 648/2012)
   
   Dettalji tan-notifika ta’ tranżazzjoni intragrupp lill-awtorità kompetenti
   1.   L-applikazzjoni jew in-notifika lill-awtorità kompetenti tad-dettalji tat-tranżazzjoni intragrupp għandha tkun bil-miktub u għandha tinkludi:
   
               (a)
            
            
               il-kontropartijiet ġuridiċi fit-tranżazzjonijiet inklużi l-identifikaturi tagħhom skont l-Artikolu 3 tar-Regolament ta’ Implimentazzjoni (UE) Nru 1247/2012;
            
         
               (b)
            
            
               ir-relazzjoni korporattiva bejn il-kontropartijiet;
            
         
               (c)
            
            
               dettalji tar-relazzjonijiet kuntrattwali ta’ sostenn bejn il-partijiet;
            
         
               (d)
            
            
               il-kategorija tat-tranżazzjoni intragrupp kif speċifikat fil-paragrafu 1 u l-punti (a) sa (d) tal-paragrafu 2 tal-Artikolu 3 tar-Regolament (UE) Nru 648/2012;
            
         
               (e)
            
            
               id-dettalji tat-tranżazzjonijiet li l-kontroparti qed titlob l-eżenzjoni għalihom, inklużi:
               
                           (i)
                        
                        
                           il-klassi tal-assi ta’ kuntratti tad-derivattivi OTC;
                        
                     
                           (ii)
                        
                        
                           it-tip ta’ kuntratti tad-derivattivi OTC;
                        
                     
                           (iii)
                        
                        
                           it-tip ta’ sottostanti;
                        
                     
                           (iv)
                        
                        
                           il-muniti nozzjonali u tas-saldu;
                        
                     
                           (v)
                        
                        
                           il-firxa tat-termini tal-kuntratti;
                        
                     
                           (vi)
                        
                        
                           it-tip ta’ saldu;
                        
                     
                           (vii)
                        
                        
                           id-daqs, il-volumi u l-frekwenza antiċipati tal-kuntratti ta’ derivattivi OTC fis-sena.
                        
                     
         2.   Bħala parti mill-applikazzjoni jew in-notifika tagħha lill-awtorità kompetenti rilevanti, kontroparti għandha wkoll tissottometti informazzjoni ta’ sostenn li turi li l-kondizzjonijiet tal-Artikolu 11(6) sa (10) tar-Regolament (UE) Nru 648/2012 huma ssodisfati. Id-dokumenti ta’ sostenn għandhom jinkludu kopji ta’ proċeduri dokumentati tal-immaniġġjar tar-riskji, informazzjoni dwar it-tranżazzjonijiet storiċi, kopji tal-kuntratti rilevanti bejn il-partijiet u jistgħu jinkludu opinjoni ġuridika fuq talba mill-awtorità kompetenti.
   Artikolu 19
   
      (Artikolu 11(14)(d) tar-Regolament (UE) Nru 648/2012)
   
   Dettalji tan-notifika ta’ tranżazzjoni intragrupp lill-AETS
   1.   In-notifika minn awtorità kompetenti dwar id-dettalji tat-tranżazzjoni intragrupp għandha titressaq lill-AETS bil-miktub:
   
               (a)
            
            
               fi żmien xahar mill-wasla tan-notifika fir-rigward ta’ notifika skont l-Artikolu 11(7) jew l-Artikolu 11(9) tar-Regolament (UE) Nru 648/2012;
            
         
               (b)
            
            
               fi żmien xahar minn meta d-deċiżjoni tiġi sottomessa lill-kontroparti fir-rigward ta’ deċiżjoni tal-awtorità kompetenti skont l-Artikoli 11(6), 11(8) jew 11(10) tar-Regolament (UE) Nru 648/2012.
            
         2.   In-notifika lill-AETS għandha tinkludi:
   
               (a)
            
            
               l-informazzjoni elenkata fl-Artikolu 18;
            
         
               (b)
            
            
               jekk hemmx deċiżjoni pożittiv jew negattiva;
            
         
               (c)
            
            
               fil-każ ta’ deċiżjoni pożittiva:
               
                           (i)
                        
                        
                           sommarju tar-raġuni għalfejn il-kondizzjonijiet stipulati fl-Artikolu 11(6), 11(7), 11(8), 11(9) jew 11(10) tar-Regolament (UE) Nru 648/2012 kif applikabbli jitqiesu ssodisfati;
                        
                     
                           (ii)
                        
                        
                           jekk l-eżenjoni hijiex eżenzjoni sħiħa jew eżenzjoni parzjali fir-rigward ta’ notifika relatata mal-Artikoli 11(6), 11(8) jew 11(10) tar-Regolament (UE) Nru 648/2012.
                        
                     
         
               (d)
            
            
               fil-każ ta’ deċiżjoni negattiva:
               
                           (i)
                        
                        
                           l-identifikazzjoni tal-kondizzjonijiet tal-Artikolu 11(6), 11(7), 11(8), 11(9) jew 11(10) tar-Regolament (UE) Nru 648/2012 kif applikabbli li mhumiex issodisfati;
                        
                     
                           (ii)
                        
                        
                           sommarju tar-raġuni għalfejn dawn il-kondizzjonijiet jitqiesu li ma ġewx issodisfati.
                        
                     
         Artikolu 20
   
      (Artikolu 11(14)(d) tar-Regolament (UE) Nru 648/2012)
   
   Informazzjoni dwar l-eżenzjoni intragrupp li għandha tiġi ddivulgata pubblikament
   L-informazzjoni dwar eżenzjoni intragrupp li għandha tiġi ddivulgata pubblikament għandha tinkludi:
   
               (a)
            
            
               il-kontropartijiet ġuridiċi fit-tranżazzjonijiet inklużi l-identifikaturi tagħhom skont l-Artikolu 3 tar-Regolament ta’ Implimentazzjoni (UE) Nru 1247/2012;
            
         
               (b)
            
            
               ir-relazzjoni bejn il-kontropartijiet;
            
         
               (c)
            
            
               jekk l-eżenjoni hijiex eżenzjoni sħiħa jew eżenzjoni parzjali;
            
         
               (d)
            
            
               l-ammont aggregat nozzjonali tal-kuntratti tad-derivattivi OTC li għalih tapplika l-eżenzjoni intragrupp.
            
         Artikolu 21
   Dħul fis-seħħ u applikazzjoni
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   L-Artikoli 13, 14 u 15 għandhom japplikaw sitt xhur wara d-data tad-dħul fis-seħħ ta’ dan ir-Regolament.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  Għadha mhux ippubblikata fil-Ġurnal Uffiċjali.
   
      (2)  ĠU L 201, 27.7.2012, p. 1.
   
      (3)  ĠU L 166, 11.6.1998, p. 45.
   
      (4)  ĠU L 177, 30.6.2006, p. 201.
   
      (5)  ĠU L 331, 15.12.2010, p. 84.
   
      (6)  ĠU L 352, 21.12.2012, p. 20.
   
      (7)  ĠU L 243, 11.9.2002, p. 1.
   
      (8)  ĠU L 145, 30.4.2004, p. 1.